Gandia acull la II edició del Grand Prix Femení de Billar a Tres Bandes
05 maig 2025

## Gandia acull la II edició del Grand Prix Femení de Billar a Tres Bandes05 maig 2025Última actualització: 05 maig 2025

![](../gestion/img/9bec33c252f3e85988ce99a7d3dffd6d56d7969df9d6712fb220907f40319b09.jpg)  
  

L’Ajuntament de Gandia, juntament amb el Gandia Billar Club i diverses entitats col·laboradores, ha presentat hui en roda de premsa la segona edició del Grand Prix Femení de Billar a Tres Bandes, que se celebrarà del 9 a l’11 de maig a l’Hotel Gandia Palace, a la platja de Gandia.

  
Aquest campionat internacional reunirà les 24 millors jugadores de billar del món, procedents de nou països europeus: Països Baixos, Bèlgica, Turquia, Àustria, República Txeca, França, Alemanya, Dinamarca i Espanya. La competició compta amb el suport de la Federació Valenciana de Billar, la Reial Federació Espanyola de Billar i la Confederació Europea de Billar (CEB).

  
Jesús Naveiro, regidor d’Esports, ha destacat la rellevància d’aquest esdeveniment per a la ciutat: “El Club Billar Gandia és un referent del billar a nivell internacional. Comptem amb àrbitres de primer nivell, molts d’ells locals, i amb una escola amb 50 alumnes al CEIP Cervantes que també col·laboraran en l’esdeveniment”.

Els entrenaments oficials començaran el dijous 8 de maig a les 19.00 h. El campionat s’inaugurarà oficialment el divendres 9 a les 11.30 h i continuarà amb rondes eliminatòries fins a la gran final, que tindrà lloc el diumenge 11 a la vesprada.

José Ramón Fuster, president del club, ha subratllat la projecció internacional de l’esdeveniment: “L’any passat, la Confederació Europea va elogiar l’organització impecable del torneig, cosa que reforça la nostra posició com a seu destacada per a futures competicions, fins i tot a nivell mundial”.

Ausiàs Fuster, vicepresident de l’entitat, ha destacat que tots els partits es podran seguir en directe per streaming a través de la plataforma digital KOOZOM, permetent així la seua difusió global.

Des de l’organització s’invita tota la ciutadania a acostar-se a l’Hotel Gandia Palace per gaudir de l’espectacle i conéixer més sobre aquest esport, cada vegada més practicat també per dones.

[Twittear](https://twitter.com/share)